钦定古今图书集成/明伦汇编/氏族典/第331卷 > 刘平
## 钦定古今图书集成/明伦汇编/氏族典/第331卷 > 刘平

按《后汉书刘平传》：“平字公子，楚郡彭城人也。本名旷，
显宗后改为平。王莽时，为郡吏，守菑丘长，政教大行，
一郡称其能。更始时，天下乱，平弟仲为贼所杀。其后
贼复至，平扶侍其母，奔走逃难。仲遗腹女始一岁，平
抱仲女而弃子。建武初，庞萌反于彭城，攻败郡守孙
萌。平时复为郡吏，冒白刃伏萌身上，被七创，号泣请”
代，贼乃解去。后举孝廉，拜济阴郡丞，遭父丧去官。服
阕，拜全椒长，政有恩惠，百姓怀感。后以病免。显宗初，
尚书仆射锺离意荐平，征拜议郎，再迁侍中。永平三
年，拜宗正。在位八年，以老病上疏乞骸骨，卒于家。